CELEX ID: 32010R0822
Publication Date: 2010-09-17

Document:
KOMISIJOS REGLAMENTAS (ES) Nr. 822/2010
2010 m. rugsėjo 17 d.
kuriuo iš dalies keičiamos Reglamento (EB) Nr. 198/2006, įgyvendinančio Europos Parlamento ir Tarybos reglamentą (EB) Nr. 1552/2005 dėl su profesiniu mokymu įmonėse susijusios statistikos, nuostatos dėl duomenų rinkimo, imties, tikslumo ir kokybės reikalavimų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. rugsėjo 7 d. Europos Parlamento ir Tarybos reglamentą (EB) Nr. 1552/2005 dėl su profesiniu mokymu įmonėse susijusios statistikos (1), ypač į jo 7 straipsnio 3 dalį, 8 straipsnio 2 dalį ir 9 straipsnio 4 dalį,
kadangi:
(1)
Reglamentu (EB) Nr. 1552/2005 sukuriama bendra Europos profesinio mokymo įmonėse statistikos rengimo sistema.
(2)
2006 m. vasario 3 d. Komisijos reglamente (EB) Nr. 198/2006, įgyvendinančiame Europos Parlamento ir Tarybos reglamentą (EB) Nr. 1552/2005 dėl su profesiniu mokymu įmonėse susijusios statistikos (2), nustatyta, kokius konkrečius duomenis apie mokymą vykdančias ir nevykdančias įmones ir skirtingas profesinio mokymo formas reikia rinkti, taip pat nustatyti imties ir tikslumo reikalavimai, rinktinų duomenų kokybės reikalavimai ir kokybės ataskaitų struktūra.
(3)
Įsigaliojus 2006 m. gruodžio 20 d. Europos Parlamento ir Tarybos reglamentui (EB) Nr. 1893/2006, nustatančiam statistinį ekonominės veiklos rūšių klasifikatorių NACE 2 red. (3), reikia priimti išsamų klasifikatorių NACE 2 red. ir nustatyti dydžių kategorijas, pagal kurias būtų galima skirstyti rezultatus.
(4)
Komisija turėtų nustatyti, kokius konkrečius duomenis, susijusius su mokymą vykdančiomis ir nevykdančiomis įmonėmis ir įvairiomis profesinio mokymo formomis, reikia rinkti.
(5)
Reikėtų nustatyti įgyvendinimo priemones, susijusias su rinktinų ir pateiktinų Europos profesinio mokymo įmonėse statistinių duomenų kokybės reikalavimais, kokybės ataskaitų struktūra bei visomis priemonėmis, būtinomis duomenų kokybei įvertinti ar pagerinti.
(6)
2008 m. balandžio 23 d. Europos Parlamento ir Tarybos reglamente (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės (4) nustatoma nauja suaugusiųjų mokymosi visą gyvenimą statistikos priemonė.
(7)
Atsižvelgiant į informaciją, kurią reikia pateikti pagal Reglamentą (EB) Nr. 452/2008, ir į reikmę gerinti profesinio mokymo įmonėse rezultatų kokybę ir mažinti įmonėms tenkančią statistinių duomenų rinkimo naštą, reikėtų iš dalies pakeisti kodifikavimo sistemą ir imties, tikslumo ir kokybės reikalavimus.
(8)
Todėl Reglamentą (EB) Nr. 198/2006 reikėtų atitinkamai iš dalies pakeisti.
(9)
Šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 198/2006 I, II, III ir V priedai pakeičiami šio reglamento priedo tekstu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. rugsėjo 17 d.

EuroVoc Classification:
Level 1: 100150
100152
100153
100146
Level 2: 100221
100227
100233
100190
100232
Level 3: 813
1802
4361
1074
4256
All Descriptors: 1074
1895
4258
4502
6348
813